Isambililo 11
U Mulandu Ci Uno Tukaila Uku Kukongana Kukalamba?
Uzye mumanyile cino antu yaa yayeliile ni nsansa vii? Yali apa ukongano ukalamba. Vivi kwene vino aomvi yakwe Leza aaliko mpiti yayanenyile ukuti yakongana maila yatatu cila-mwaka, a vino nafwe kwene tukakongana. (Amalango 16:16) Cila-mwaka tukakwata maukongano yatatu: Kwaya ukongano wa wanda onga, ukongano wa manda yaili alino nu ukongano wa manda yatatu. Uzye mumanyile ivisuma vino tukazana ndi twaya uku kukongana kuu?
Kukatwazwa ukutemwana sana na yano tukapepa nayo. Vivi kwene vino aina Izlaeli yazanganga ndi yakulumbanya Yeova umwiumba, a vino nafwe kwene tukaipakizya lino tukupepa Leza pa maukongano asuma cuze. (Masamu 26:12; 111:1) Kukongana kuu, kukalenga itulolana, nu kulonganila pamwi na ya Nte aku vilongano vyunze nanti sile aku mpanga zyuze. Pa nsita ya kupuza, umusanya, tukaaliila pamwi na anji icakulya apa cifulo kwene pano tukulonganila, na cii, cikatuzanzya wakwe cimwi. (Milimo 2:42) Pa kukongana kuu, a pano tukailolela vino twatemwana na ina itu, i caleenga ukuti tulemane swensi kwene umu nsi yonsi.—1 Petulo 2:17.
Yakatwavwa ukulunduluka muli ukapepa. Na cuze cino aina Izlaeli yatemilwe i cakuti ‘yuvwikisye amazwi’ amu Malembelo yano yayalondolwelile. (Nehemia 8:8, 12) Nafwe kwene tukauvwa ningo sana vino yakatusunda ivya mu Baibolo nga tuli apa maukongano. Lyasi lyonga na lyonga lino yakalanda likafuma umu Malembelo. Malyasi akulandwa nu muntu wenga, na malyasi ambali zingi, alino ni vilangililo vya kutulanga vino yamwi yasimikiile, vyonsi vii vikatusambilizya vino tungaacita ukulonda kwakwe Leza. Aina itu nga yakulanda pali vino yaapitamo nu kutwalilila ukusimikila umu nsi itale, tukakomeleziwa sana. Pa ukongano wa manda yatatu pakaaya ivyangalo vya muli Baibolo ivikatwavwa ukwiusya antu aalembwa muli Baibolo na vino yacitanga, nupya vikatwazwa ukuya ni miyele isuma. Pa maukongano, ali pano yonsi aakulonda ukulangilila vino yaipeela kuli Leza yakawatiziwa.
U mulandu ci uno maukongano yakaletela insansa?
I visuma ci vino mungazana ndi mwaya uku ukongano?
bem_Latn bem_Latn bem_Latn bem_Latn bem_Latn bem_Latn run_Latn